PMIndiaData/PMIndiaSum huggingface dataset:
प्रधानमंत्री ने ऑस्‍ट्रेलिया के प्रधानमंत्री श्री टोनी एबॉट को भारत के प्रति लगाव रखने वाले ऑस्‍ट्रेलिया के नागरिक श्री जॉन लैंग को समर्पित स्‍मरणीय फोटो संग्रह भेंट किया

प्रधानमंत्री श्री नरेन्‍द्र मोदी ने आज ऑस्‍ट्रेलिया के प्रधानमंत्री श्री टोनी एबॉट को भारत से उल्‍लेखनीय सम्‍बंध रखने वाले ऑस्‍ट्रेलिया के नागरिक श्री जॉन लैंग को समर्पित स्‍मरणीय फोटो संग्रह भेंट किया। प्रधानमंत्री ने यह फोटो संग्रह श्री एबॉट को दोनों नेताओं के बीच कैनबरा स्थित ऑस्‍ट्रेलिया की संसद में द्विपक्षीय बातचीत शुरू होने पर भेंट किया। श्री जॉन लैंग ने 8 जून 1854 को झांसी की रानी लक्ष्‍मीबाई की ओर से गवर्नर जनरल लॉर्ड डलहौजी को डाक्‍टरिन ऑफ लैप्‍स को लेकर एक ज्ञापन प्रस्‍तुत किया था। रानी लक्ष्‍मीबाई भी मूलरूप से वाराणसी से सम्‍बंधित थीं जिसका प्रतिनिधित्‍व लोकसभा में प्रधानमंत्री श्री मोदी कर रहे हैं। प्रधानमंत्री श्री नरेन्‍द्र मोदी ने श्री टोनी एबॉट को दिए इस अनूठे उपहार के रूप में एक फोटोग्राफ और ज्ञापन से जुड़े कुछ दस्‍तावेज भेंट किए। इस फोटो संग्रह में निम्‍नलिखित महत्‍वपूर्ण फोटोग्राफ सम्‍मलित हैं। 1. 11 मई 1861 को क्राइस्‍ट चर्च, मसूरी में श्री जॉन लैंग के माग्रेट वैटर से विवाह प्रमाण पत्र की फोटो 2. कैमल बैक रोड समाधि स्‍थल, मसूरी स्थित श्री जॉन लैंग की समाधि स्‍थल का फोटो 3. क्राइस्‍ट चर्च मसूरी में श्री जॉन लैंग की स्‍मृति में स्‍मरणीय पट्टिका की फोटो
प्रधानमंत्री ने भारत की ओपन वाटर तैराक भक्ति शर्मा को विश्‍व रिकॉर्ड बनाने पर बधाई दी

प्रधानमंत्री श्री नरेन्‍द्र मोदी ने भारत की ओपन वाटर तैराक भक्ति शर्मा को अंटार्कटिक महासागर में एक डिग्री सेल्सियस तापमान में 52 मिनट में 1.4 मील दूरी तैरकर विश्‍व रिकॉर्ड स्‍थापित करने पर बधाई दी है। भक्ति शर्मा यह उपलब्धि प्राप्‍त करने वाली अब तक की विश्‍व की सबसे युवा और एशिया की पहली तैराक लड़की है। भक्ति ने अब तक पांचों महासागरों पर विजय प्राप्‍त कर ली है। प्रधानमंत्री ने कहा, “हम सब भक्ति शर्मा की इस उपलब्धि के लिए बहुत-बहुत गौरान्वित हैं। उन्‍हें मेरी शुभकामनाएं।”
पीएम ने नागरिक उड्डयन क्षेत्र पर विचार-विमर्श के लिए की समीक्षा बैठक

प्रधानमंत्री नरेंद्र मोदी ने भारत के नागरिक उड्डयन क्षेत्र को ज्यादा सक्षम बनाने में सहायता के लिए एक विस्तृत बैठक की, जिसमें इससे संबंधित रणनीतियों की समीक्षा की गई। इसमें फैसला लिया गया कि भारत के हवाई क्षेत्र का व्यवस्थित तरीके से प्रभावी उपयोग किया जाना चाहिए, जिससे उड़ान का समय घटाकर लोगों को फायदा पहुंचाया जा सके और सैन्य मामलों के विभाग के सहयोग से लागत घटाकर विनानन कंपनियों की भी सहायता की जा सके। ज्यादा राजस्व अर्जित करने के साथ ही हवाई अड्डों की क्षमता बढ़ाने के लिए नागरिक उड्डयन मंत्रालय ने तीन महीनों के भीतर निविदा प्रक्रिया शुरू करके 6 अतिरिक्त हवाई अड्डों को पीपीपी आधार पर हस्तांतरित करने की प्रक्रिया में तेजी लाने के लिए कहा है। इस अवसर पर ई-डीजीसीए परियोजना की भी समीक्षा की गई। इस परियोजना से डीजीसीए कार्यालय में ज्यादा पारदर्शिता आएगी और विभिन्न लाइसेंसों/ स्वीकृतियों से जुड़ी प्रक्रिया में लगने वाले समय में कमी होने से सभी हितधारकों को मदद मिलेगी। यह भी फैसला लिया गया कि नागरिक उड्डयन मंत्रालय और इसके अधीन आने वाले संगठनों द्वारा की जा रहीं सुधार संबंधी पहल एक एक समयबद्ध तरीके से होनी चाहिए। इस बैठक में गृह मंत्री, वित्त मंत्री, राज्य मंत्री (नागरिक उड्डयन), राज्य मंत्री (वित्त) और भारत सरकार के विभिन्न वरिष्ठ अधिकारी उपस्थित रहे।
भारत और मंगोलिया के बीच नई और नवीकरणीय उर्जा के क्षेत्र में द्विपक्षीय तकनीकी सहयोग बढ़ाने की दिशा में सहकारी संस्‍थागत संबंध कायम करने को लेकर समझौता

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने कल भारत और मंगोलिया के बीच 5 वर्ष के लिए किए गए समझौते को अपनी मंजूरी दे दी। इस समझौते पर प्रधानमंत्री के मंगोलिया के दौरे के समय 17 मई, 2015 को उलानबटोर में हस्‍ताक्षर किए गए थे। सहमति पत्र पर हस्‍ताक्षर होने से परस्‍पर लाभ, समानता और भाई-चारे के आधार पर नई और नवीकरणीय उर्जा के मुद्दे पर द्विपक्षीय तकनीकी सहयोग को बढ़ावा देने की दिशा में एक सहकारी संस्‍थागत संबंध स्‍थापित करने में मदद मिलेगी। इस समझौते से भारत और मंगोलिया के बीच द्विपक्षीय सहयोग को मजबूत करने में भी मदद मिलेगी।
प्रधानमंत्री ने पुणे में चाकन स्थित जनरल इंजनीयरिंग के मल्टी मॉडल उत्पादन केंद्र का उद्घाटन किया

विश्व भारत की आर्थिक प्रगति को महसूस कर रहा है; सरकार नीतियों और कानूनों को विश्वसनीय बनाने की दिशा में काम कर रही है– प्रधानमंत्री। वैश्विक प्रोद्योगिकी और भारतीय युवाओं की प्रतिभा मिल कर स्थिति को बेहतर बना सकती है– प्रधानमंत्री। सरकार व्यापार में सुविधा पहुंचाने के उपाय कर रही है– प्रधानमंत्री। प्रधानमंत्री श्री नरेंद्र मोदी ने कहा है कि विश्व भारत के सकल घरेलू उत्पाद में बढ़ोतरी को महसूस कर रहा है, जो बढ़ कर 7.4 प्रतिशत हो गई है। उन्होंने कहा कि विशेषज्ञ अब भारत को विश्व में तेजी से बढ़ती अर्थव्यवस्था के रूप में देख रहे हैं। उन्होंने उम्मीद जाहिर की कि अर्थव्यवस्था का विकास इससे भी तेज गति से होगा और 21वीं सदी एशिया की होगी जिसमें भारत प्रमुख भूमिका अदा करेगा। आज पुणे में चाकन स्थित जनरल इंजीनियरिंग के मल्टी मॉडल विनिर्माण केंद्र का उद्घाटन करते हुए प्रधानमंत्री ने कहा कि भारत में विनिर्माण की व्यापक संभावनाएं हैं। उन्होंने कहा कि भारत का जन सांख्यकीय दृष्टि से लाभप्रद स्थिति में होना निवेश आकर्षित करने का एक महत्वपूर्ण घटक है। उन्होंने कहा कि सरकार प्रशिक्षित प्रतिभाशाली कार्मिक तैयार करने की दिशा में काम कर रही है, जिससे विश्व को भारत के प्रति आकर्षित करने में मदद मिलेगी। उन्होंने कहा कि वैश्विक प्रौद्योगिकी (विश्व धन) और भारतीय युवाओं (युवा धन) की प्रतिभा मिल कर स्थिति को बेहतर बना सकती है। प्रधानमंत्री ने कहा कि सरकार नीतियों और कानूनों को भरोसेमंद बनाने की दिशा में काम कर रही है जिससे निवेशकों का विश्वास बढ़ाने में मदद मिलेगी। श्री मोदी ने कहा कि उनकी सरकार “व्यापार को आसान बनाने” की दिशा में काम कर रही है। उन्होंने व्यापार को आसान बनाने और उद्योग स्थापित करने के लिए अपेक्षित मंजूरियों में व्यापक कमी लाने के लिए महाराष्ट्र के मुख्यमंत्री श्री देवेंद्र फड़नवीस के कार्यों की सराहना की। प्रधानमंत्री ने अत्याधुनिक विनिर्माण केंद्र के लिए जनरल इंजीनियरिंग को बधाई दी और अधिक निवेश की उनकी घोषणा का स्वागत किया। प्रधानमंत्री ने कहा कि भारत में जल, थल और नभ सभी क्षेत्रों में विनिर्माण की व्यापक संभावनाएं हैं। उन्होंने जनरल इंजीनियरिंग को जल क्षेत्र में निवेश के लिए आमंत्रित किया जो थल और नभ क्षेत्र में पहले ही निवेश कर रही है। उन्होंने जीई को रक्षा विनिर्माण क्षेत्र में निवेश के लिए आमंत्रित किया, जहां प्रत्यक्ष विदेशी निवेश की सीमा बढ़ा कर 49 प्रतिशत की जा चुकी है। प्रधानमंत्री ने पुणे को ‘भारत का डेट्रॉयट’ (अमरीका का एक शहर) बताते हुए कहा कि इसके रक्षा उत्पादन के एक केंद्र के रूप में उभरने की व्यापक संभावनाएं हैं। श्री मोदी ने इस बात पर बल दिया कि रेलवे क्षेत्र आर्थिक विकास का नेतृत्व कर सकता है जहां व्यापक संभावनाएं हैं। इस अवसर पर महाराष्ट्र के राज्यपाल श्री विद्यासागर राव, मुख्यमंत्री श्री देवेंद्र फडनवीस और केंद्रीय मंत्री श्री प्रकाश जावड़ेकर भी मौजूद थे।
प्रधानमंत्री ने राजस्‍थान के टोंक में हुई बस दुर्घटना पर शोक जताया

प्रधानमंत्री श्री नरेन्‍द्र मोदी ने राजस्‍थान के टोंक में हुई बस दुर्घटना पर गहरा शोक व्‍यक्‍त किया है। प्रधानमंत्री ने कहा, ”राजस्‍थान के टोंक में हुई बस दुर्घटना बेहद दुखद है। इस दुर्घटना में दिवंगत होने वाले यात्रियों के परिवारों के साथ मेरी संवेदनाएं हैं।”
मंत्रिमंडल ने आयुष मंत्रालय और विश्‍व स्‍वास्‍थ्‍य संगठन के बीच पारम्‍परिक औषधि के क्षेत्र में सहयोगात्‍मक गतिविधियों के लिए समझौते को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने भारत सरकार के आयुष मंत्रालय और विश्‍व स्‍वास्‍थ्‍य संगठन (डब्‍ल्‍यूएचओ), जिनेवा के बीच पारम्‍परिक औषधि के क्षेत्र में सहयोगात्‍मक गतिविधियों के लिए होने वाले समझौते पर अपनी मंजूरी दे दी है। विश्‍व स्‍वास्‍थ्‍य संगठन के साथ लंबी अवधि के सहयोग से अंतर्राष्‍ट्रीय स्‍वीकार्यता बढ़ाने और आयुष प्रणाली को ब्रांड बनाने में मदद मिलेगी। इसके लिए आयुष और डब्‍ल्‍यूएचओ के बीच शिक्षा, कौशल विकास, कार्यशालाओं, प्रकाशनों और कार्यक्रमों के आदान-प्रदान के जरिए सदस्‍य देशों के बीच औषधि की आयुष प्रणाली के बारे में जागरूकता बढ़ाने की सुविधा होगी। डब्‍ल्‍यूएचओ पारम्‍परिक औषधि नीति 2014 से 2023 के कार्यान्‍वयन में सहक्रियता बढ़ाने के लिए विशेष रूप से आयुष प्रणाली के संदर्भ में तीसरी पार्टियों के साथ सहयोग किया जाएगा। आयुष मंत्रालय की मौजूदा योजनाओं के अंतर्गत आवंटित बजट में से सहयोगात्‍मक गतिविधियों के लिए व्‍यय किया जाएगा। दोनों पक्षों द्वारा समझौतों पर हस्‍ताक्षर किये जाने के बाद आपसी सहमति की शर्तों के अनुसार ये कार्य शुरू हो जाएंगे। लंबी अवधि के सहयोग के पहले कदम में भारत, डब्‍ल्‍यूएचओ को निम्‍नलिखित तकनीकी आलेख/प्रकाशन तैयार करने की जिम्‍मेदारी सौंपेगा, जिससे भारतीय प्रणाली को बेहतर अंतर्राष्‍ट्रीय स्‍वीकार्यता दिलाने में मदद मिलेगी : प्रणाली (टी और सीएम) को बढ़ावा देने के लिए बहुपक्षीय सहयोग करेंगे। इसमें टी और सीएम के लिए मूल शब्‍दावली पर डब्‍ल्‍यूएचओ द्वारा लिखित सामग्री तैयार करना, विश्‍व स्‍तर पर टी और सीएम अपनाने के लिए डाटाबेस तैयार करना, टी और सीएम अपनाने के लिए अंतर्राष्‍ट्रीय नियामक सहयोग का नेटवर्क स्‍थापित करना शामिल है। आशा है कि डब्‍ल्‍यूएचओ और आयुष के बीच समझौते से आयुष प्रणाली को अपनाने वालों को लाभ होगा।
प्रधानमंत्री ने म्वालिमू न्येरेरे को उनकी 100वीं जयंती पर श्रद्धांजलि अर्पित की

प्रधानमंत्री श्री नरेन्द्र मोदी ने भारत के मित्र और महान नेता म्वालिमू न्येरेरे को उनकी 100वीं जयंती पर श्रद्धांजलि अर्पित की है। श्री मोदी ने कहा कि म्वालिमू न्येरेरे के एकता और समानता के सिद्धांत आज भी पहले की तरह प्रासंगिक हैं। उन्होंने कहा कि श्री न्येरेरे का जीवन और उनके कार्य हम सबके लिये सतत प्रेरणा बने रहेंगे। प्रधानमंत्री ने ट्वीट किया हैः “म्वालिमू न्येरेरे का जीवन और उनके कार्य हम सबके लिये सतत प्रेरणा बने रहेंगे। उनके एकता और समानता के सिद्धांत आज भी पहले की तरह प्रासंगिक हैं। भारत के मित्र और महान नेता म्वालिमू न्येरेरे को उनकी 100वीं जयंती पर मेरी श्रद्धांजलि।”
प्रधानमंत्री ने सुश्री मेटे फ्रेडरिकसन को डेनमार्क के प्रधानमंत्री के रूप में फिर से चुने जाने पर बधाई दी

प्रधानमंत्री श्री नरेन्द्र मोदी ने सुश्री मेटे फ्रेडरिकसन को डेनमार्क के प्रधानमंत्री के रूप में फिर से चुने जाने पर बधाई दी है। प्रधानमंत्री ने ट्वीट किया; “डेनमार्क के प्रधानमंत्री के रूप में फिर से चुने जाने पर सुश्री मेटे फ्रेडरिकसन को हार्दिक बधाई। मैं भारत-डेनमार्क ग्रीन स्ट्रैटेजिक पार्टनरशिप को मजबूत करने में हमारे सहयोग को जारी रखने के लिए तत्पर हूं। @Statsmin”।
प्रधानमंत्री विश्व युवा कौशल दिवस के अवसर पर संबोधित करेंगे

प्रधानमंत्री श्री नरेन्‍द्र मोदी कल विश्व युवा कौशल दिवस के अवसर पर वीडियो के जरिये संबोधित करेंगे। यह दिन स्किल इंडिया मिशन के शुभारंभ की 5वीं वर्षगांठ का प्रतीक है। इस अवसर पर कौशल विकास एवं उद्यमिता मंत्रालय द्वारा एक डिजिटल कॉन्क्लेव का आयोजन किया जा रहा है। पृष्‍ठभूमि स्किल इंडिया भारत सरकार की एक पहल है, जो देश के युवाओं को उनके कौशल के साथ सशक्त बनाने के लिए शुरू की गई है जो उन्हें अपने कार्य परिवेश में अधिक रोजगारपरक और अधिक उत्पादक बनाते हैं। स्किल इंडिया कार्यक्रम के तहत कई क्षेत्रों में पाठ्यक्रम उपलब्‍ध कराए गए हैं जो राष्ट्रीय कौशल योग्यता ढांचे के तहत उद्योग और सरकार दोनों द्वारा मान्यता प्राप्त मानकों से संबद्ध हैं। ये पाठ्यक्रम व्यक्ति को काम की व्यावहारिक डिलिवरी पर ध्यान केंद्रित करने और उन्‍हें अपनी तकनीकी विशेषज्ञता बढ़ाने में मदद करते हैं ताकि वह अपनी नौकरी के लिए पहले दिन से ही तैयार हो सके और कंपनियों को उनके लिए प्रशिक्षण में निवेश न करना पड़े।
प्रधानमंत्री संयुक्त राज्य अमेरिका से 157 कलाकृतियां एवं पुरावशेष वापस लायेंगे

इन कलाकृतियों में हिन्दू धर्म, बौद्ध धर्म और जैन धर्म से संबंधित सांस्कृतिक पुरावशेष और मूर्तियां शामिल हैं अधिकांश वस्तुएं 11वीं सदी से लेकर 14वीं सदी के काल के साथ-साथ ईसा पूर्व काल के ऐतिहासिक पुरावशेषों से संबंधित हैं यह कदम दुनिया भर से हमारी प्राचीन वस्तुओं और कलाकृतियों को वापस लाने की दिशा में मोदी सरकार के निरंतर प्रयासों का प्रतीक है प्रधानमंत्री श्री नरेन्द्र मोदी की संयुक्त राज्य अमेरिका की यात्रा के दौरान उन्हें संयुक्त राज्य अमेरिका द्वारा 157 कलाकृति एवं पुरावशेष सौंपे गए। प्रधानमंत्री ने संयुक्‍त राज्‍य अमेरिका द्वारा इन पुरावशेषों को भारत को वापस किए जाने के कदम की पुरजोर सराहना की। प्रधानमंत्री मोदी और राष्ट्रपति बाइडन ने सांस्कृतिक वस्तुओं की चोरी, अवैध व्यापार और तस्करी से निपटने के प्रयासों को और अधिक मजबूत करने के प्रति अपनी वचनबद्धता दोहराई। इन 157 कलाकृतियों की सूची में 10वीं सदी की बलुआ पत्थर से बनी रेवंत की डेढ़ मीटर लम्बी नक्काशीदार पट्टिका से लेकर 12वीं सदी की कांसे की 8.5 सेंटीमीटर उंची नटराज की उत्कृष्ट मूर्ति जैसी वस्तुओं का एक विविध सेट शामिल है। अधिकांश वस्तुएं 11वीं सदी से लेकर 14वीं सदी के काल की हैं। इसके साथ-साथ इनमें 2000 ईसा पूर्व की तांबा निर्मित मानववंशीय वस्तु या दूसरी सदी के टेराकोटा निर्मित फूलदान जैसे ऐतिहासिक पुरावशेष भी शामिल हैं। कोई 45 पुरावशेष ईसा पूर्व काल के हैं। इनमें से आधी कलाकृतियां (71) जहां सांस्कृतिक हैं, वहीं बाकी आधी कलाकृतियों में हिंदू धर्म (60), बौद्ध धर्म (16) और जैन धर्म (9) से जुड़ी मूर्तियां शामिल हैं। इन कलाकृतियों की निर्माण सामग्री में धातु, पत्थर और टेराकोटा शामिल हैं। कांस्य संग्रह में मुख्य रूप से लक्ष्मी नारायण, बुद्ध, विष्णु, शिव पार्वती और 24 जैन तीर्थंकरों की प्रसिद्ध मुद्राओं की अलंकृत मूर्तियाँ हैं तथा अन्य अनाम देवताओं और दिव्य आकृतियों के अलावा कंकलमूर्ति, ब्राह्मी और नंदीकेश हैं, जिनके बारे में कम लोग जानते हैं। रूपांकनों में हिंदू धर्म से सम्बंधित धार्मिक मूर्तियां (तीन सिर वाले ब्रह्मा, रथ चलाते हुए सूर्य, विष्णु और उनकी पत्नी, दक्षिणामूर्ति के रूप में शिव, नृत्य करते हुए गणेश आदि), बौद्ध धर्म से सम्बन्धित (खड़ी मुद्रा में बुद्ध, बोधिसत्व मजूश्री, तारा) और जैन धर्म से सम्बन्धित (जैन तीर्थंकर, पद्मासन तीर्थंकर, जैन चौबीसी) के साथ-साथ धर्मनिरपेक्ष रूपांकनों (समभंग में आकृतिहीन युगल, चौरी वाहक, ढोल बजाती महिला आदि) शामिल हैं। कुल 56 टेराकोटा टुकड़ों में (फूलदान दूसरी सदी, हिरण की जोड़ी 12वीं सदी, महिला की आवक्ष मूर्ति 14वीं सदी) और 18वीं सदी की तलवार है, जिसके फ़ारसी में लिखे आलेख में गुरु हरगोविंद सिंह का उल्लेख है। यह मोदी सरकार द्वारा दुनिया भर से हमारे पुरावशेषों और कलाकृतियों को वापस लाने के प्रयासों का प्रतिफल है।
पूर्व प्रधानमंत्री डॉ. मनमोहन सिंह ने प्रधानमंत्री से मुलाकात की

पूर्व प्रधानमंत्री डॉ. मनमोहन सिंह ने आज प्रधानमंत्री के आधिकारिक निवास 7 रेसकोर्स रोड पर प्रधानमंत्री श्री नरेन्‍द्र मोदी से मुलाकात की। प्रधानमंत्री ने कहा, “डॉ. मनमोहन सिंह जी से मिलकर बेहद प्रसन्‍नता हुई और उनका 7 रेसकोर्स रोड में वापस आने पर स्‍वागत है। हमारी मुलाकात बहुत शानदार रही।”
प्रधानमंत्री ने भुवनेश्वर में राष्ट्रीय विज्ञान शिक्षा एवं अनुसंधान संस्थान राष्ट्र को समर्पित किया

प्रधानमंत्री श्री नरेन्द्र मोदी ने आज भुवनेश्वर में, राष्ट्रीय विज्ञान शिक्षा एवं अनुसंधान संस्थान (एनआईएसईआर) राष्ट्र को समर्पित किया। इस अवसर पर प्रधानमंत्री ने कहा कि नवाचार प्रत्येक समाज और प्रत्येक युग के लिए समय की मांग है। इस संदर्भ में उन्होंने भारत के अंतरिक्ष कार्यक्रम का उल्लेख किया जो छोटे स्तर पर शुरू हुआ था लेकिन आज पूरे विश्व का ध्यान आकर्षित कर रहा है। उन्होंने युवा वैज्ञानिकों का आह्वान किया कि वे इसी प्रकार प्रेरणा प्राप्त करें और अपने कार्य द्वारा लोगों की सेवा करें। उन्होंने यह भी कहा कि छात्रों में वैज्ञानिक सोच विकसित करना बहुत महत्वपूर्ण है। प्रधानमंत्री ने आशा व्यक्त की कि विज्ञानिक संस्थानों में नवाचार का माहौल को प्रोत्साहित किया जाएगा। उन्होंने ओडिशा स्थित इस संस्थान के संदर्भ में कोयला गैसीकरण, स्वच्छ ऊर्जा, नील क्रांति जैसे क्षेत्रों में नवाचार के लिए और 2022 तक सभी को आवास उपलब्ध कराने की संभावनाओं का उल्लेख किया। प्रधानमंत्री एनआईएसईआर के छात्रों से अनुरोध किया कि वे इस संस्थान को जहां केवल नवीकरणीय ऊर्जा का उपयोग होता है, भारत का सबसे हरित, शून्य उत्सर्जन परिसर बनाने की दिशा में काम करें।
डॉ. बी. आर. अम्बेडकर की 125वीं जयंती के अवसर पर गतिविधियों के आयोजन के लिए प्रधानमंत्री की अध्‍यक्षता में समिति के गठन का मंजूरी

प्रधानमंत्री श्री नरेन्द्र मोदी की अध्‍यक्षता में केंद्रीय मंत्रिमंडल के बैठक में समिति के गठन को मंजूरी दी गई। प्रधानमंत्री की अध्‍यक्षता में यह समिति डॉ. बी. आर. अम्बेडकर की 125वीं जयंती के अवसर पर विभिन्‍न मंत्रालयों / विभागों और राज्‍यों / केंद्र शासित क्षेत्रों की ओर से कार्यक्रमों और गतिविधियों के बारे में सुझाव देगी। समिति की संरचना इस प्रकार है:- 1. प्रधानमंत्री अध्‍यक्ष 2. गृह मंत्री सदस्‍य 3. वित्‍त मंत्री सदस्‍य 4. विदेश मंत्री सदस्‍य 5. सामाजिक न्‍याय एवं अधिकारिता मंत्र सदस्‍य 6. शहरी विकास मंत्री सदस्‍य 7. उपभोक्‍ता कार्य, खाद्य एवं सार्वजनिक वितरण सदस्‍य 8. विधि एवं न्‍याय मंत्री सदस्‍य 9. रेल मंत्री सदस्‍य 10. मानव संसाधन एवं विकास मंत्री सदस्‍य 11. जनजातीय कार्य मंत्री सदस्‍य 12. संस्‍कृति राज्‍य मंत्री (स्‍वतंत्र प्रभार) सदस्‍य 13. सरदार चरणजीत सिंह अटवाल, अध्‍यक्ष विधान सभा सदस्‍य 14. डा- नरेंद्र जाधव सदस्‍य 15. डा- सिद्धलिंगय्या, कन्‍नड कवि और लेखक सदस्‍य 16. श्री मिलिंद काम्‍बले, संस्‍थापक डीआईसीसीआई सदस्‍य 17. श्री भीकू रामजी आइडेट, अध्‍यक्ष, एनसीडीएनटी सदस्‍य 18. श्री राहुल बोधि सदस्‍य 19. सचिव, सामाजिक न्‍याय एवं अधिकारिता विभाग सदस्‍य सचिव समिति अध्‍यक्ष की अनुमति से अन्‍य सदस्‍यों को भी शामिल कर सकती है। माननीय प्रधानमंत्री की अध्‍यक्षता में राष्‍ट्रीय समिति डॉक्‍टर भीमराव अम्बेडकर की जयंती के अवसर पर समारोह के आयोजन के लिए मार्गदर्शन, परामर्श और दिशा उपलब्‍ध कराएगी। प्रमुख गतिविधि:- 1 – हर वर्ष 14 अप्रैल को नैशनल बंधुत्‍व भाव/समरसता दिवस मनाना। 2 – डॉक्‍टर अम्बेडकर की स्‍मृति में डाक टिकट जारी करना। 3 – 15 जनपथ नई दिल्‍ली में डॉक्‍टर अम्बेडकर इंटरनैशनल सेंटर स्‍थापित करना। 4 – 26 अलीपुर, दिल्‍ली में डॉक्‍टर अम्बेडकर स्‍मारक की स्‍थापना। 5 – डॉक्‍टर अम्बेडकर पर स्‍मारक प्रकाशन। इसके अलावा भी कई अन्‍य कार्यक्रम आयोजित किए जाएंगे। यह सभी आरंभिक योजना का अंग हैं जिसका बाद में विस्‍तार किया जाएगा और राष्‍ट्रीय समिति के मार्गदर्शन में चलाई जाएगी।
इज़राइल दिवस के अवसर पर प्रधानमंत्री श्री नरेंद्र मोदी का संदेश

नमस्कार! शालोम! इज़राइल के पचहत्तरवें स्वतंत्रता दिवस के अवसर पर, भारत सरकार और सभी भारतवासियों की ओर से, मैं हमारे सभी इज़राइली मित्रों को हार्दिक शुभकामनाएं देता हूँ। इस वर्ष हम अपने राजनयिक संबंधों की तीसवीं वर्षगांठ भी मना रहे हैं। भले ही यह अध्याय नया है, लेकिन हम दोनों देशों के संबंधों का इतिहास बहुत पुराना है। मुझे आशा है कि आने वाले वर्षों में हम अपने संबंधों को और अधिक गहरा करेंगे। धन्यवाद! तोदा रब्बा!
प्रधानमंत्री ने शिक्षक दिवस पर शिक्षकों के प्रति आभार व्यक्त किया

डॉ एस राधाकृष्णन को श्रद्धांजलि दी प्रधानमंत्री श्री नरेन्द्र मोदी ने शिक्षक दिवस पर शिक्षकों का आभार व्यक्त किया और डॉ एस राधाकृष्णन को श्रद्धांजलि दी। ट्वीट्स की एक श्रृंखला में उन्होंने लिखा, “मन को आकार देने और हमारे राष्ट्र के निर्माण में योगदान देने के लिए हम परिश्रमी शिक्षकों के प्रति आभारी हैं। शिक्षक दिवस पर, हम अपने शिक्षकों को उनके उल्लेखनीय प्रयासों के लिए आभार व्यक्त करते हैं। हम डॉ एस राधाकृष्णन को उनकी जयंती पर श्रद्धांजलि देते हैं।” “हमारे देश के गौरवशाली इतिहास से हमारा जुड़ाव गहरा करने के लिए हमारे विद्वान शिक्षकों से बेहतर कौन है। हाल के #मनकीबात के दौरान, हमारे महान स्वतंत्रता संघर्ष के कम ज्ञात पहलुओं के बारे में छात्रों को पढ़ाने वाले शिक्षकों के सम्बन्ध में मैंने एक विचार साझा किया था।”
प्रधानमंत्री ने श्री ओ पी मेहरा के निधन पर शोक व्यक्त किया

प्रधानमंत्री श्री नरेन्द्र मोदी ने श्री ओ पी मेहरा के निधन पर गहरा शोक व्यक्त किया है। प्रधानमंत्री ने कहा, “एक साहसी और महान देश भक्त श्री ओपी मेहरा के निधन का समाचार सुनकर मुझे बहुत दुख हुआ है। भारत के लिए किए गए उनके योगदान के लिए उन्हें हमेशा याद किया जाएगा। श्री ओपी मेहरा ने पहले वायु सेना में, उसके बाद खेल प्रशासन में तथा राज्यों के राज्यपाल के रूप में अनेक वर्षों तक देश की सेवा की। उनके शोक संतप्त परिवार और करीबी रिश्तेदारों के प्रति मैं शोक संवेदनाएं व्यक्त करता हूं। भगवान उनकी आत्मा को शांति प्रदान करे।”
दक्षिण एशिया वन जीवन प्रवर्तन नेटवर्क

प्रधानमंत्री श्री नरेन्द्र मोदी की अध्यक्षता में केन्द्रीय मंत्रिमंडल ने आज भारत के दक्षिण एशिया वन जीवन प्रवर्तन नेटवर्क (एसएडब्ल्यूईएन) के विधान का अनुपालन करने तथा भारत के इसका औपचारिक सदस्य बनने को मंजूरी दे दी है। इसकी बदौलत संचार, समन्वय, गठबंधन, क्षमता निर्माण एवं क्षेत्र में सहयोग के जरिए अंतः सीमा वन जीवन अपराध को नियंत्रित करने के लिए भारत के सदस्य देशों के साथ रिश्ते मजबूत होंगे। एसएडब्ल्यूईएन दक्षिण एशिया के आठ देशों: अफगानिस्तान, बांग्लादेश, भूटान, भारत, मालदीव, नेपाल, पाकिस्तान एवं श्रीलंका से निर्मित एक क्षेत्रीय नेटवर्क है। इसका उद्देश्य क्षेत्र में अवैध व्यापार का मुकाबला करने के लिए समान लक्ष्यों एवं दृष्टिकोणों के जरिए वन जीवन अपराधों से निपटने के लिए एक मजबूत क्षेत्रीय अंतः सरकारी निकाय के रूप में काम करना है। एसएडब्ल्यूईएन विधान का अनुपालन करने के द्वारा भारत क्षेत्र एवं इसके आसपास वन जीवन अपराध से निपटने में क्षेत्रीय अंतः सरकारी संगठन का एक हिस्सा बन जाएगा। इस लक्ष्य को प्राप्त करने के लिए निम्नलिखित कदमों का निर्धारण किया गया हैः • सदस्य देशों के वनस्पतियों एवं जीव-जन्तुओं के संरक्षण से संबंधित कानूनों एवं नीतियों में समन्वय लाने एवं मानकीकरण के लिए कदम उठाना। • अवैध शिकार एवं अवैध व्यापार तथा क्षेत्र के देशों के भीतर एवं आसपास प्राकृतिक जैव-विविधता पर संबंधित खतरों के रूझान का दस्तावेज बनाना। • अनुसंधान एवं सूचनाओं के आदान-प्रदान को बढ़ावा देने, प्रशिक्षण एवं क्षमता निर्माण, तकनीकी सहायता, अनुभवों एवं पहुँच को साझा करने के द्वारा वन-जीवन अपराध का मुकाबला करने के लिए संस्थागत कदमों को मजबूत बनाना और • सदस्य देशों को वन-जीवन अपराधों पर अंकुश लगाने तथा कारगर क्रियान्वयन की दिशा में गठबंधन करने के लिए उनकी राष्ट्रीय कार्ययोजनाओं को तैयार करने एवं क्रियान्वित करने के लिए प्रोत्साहित करना। दक्षिण एशिया क्षेत्र बेशकीमती जैव-विविधता और बड़े बाजारों की उपस्थिति तथा दक्षिण-पूर्ण एशिया क्षेत्र में वन-जीवन उत्पादों के लिए आवागमन के रास्तों के कारण अवैध व्यापार तथा वन-जीवन अपराधों के लिए काफी असुरक्षित है। क्षेत्र में वन-जीवन सुरक्षा के समन्वय तथा प्रवर्तन में आपसी सहयोग को ऐसी बेशकीमती जैव-विविधता के कारगर संरक्षण के लिए काफी महत्वपूर्ण माना जाता है।
प्रधानमंत्री ने क्वाड नेताओं के शिखर सम्मेलन के मौके पर ऑस्ट्रेलिया के प्रधानमंत्री के साथ बैठक की

प्रधानमंत्री श्री नरेन्द्र मोदी ने जापान के टोक्यो में 24 मई, 2022 को क्वाड नेताओं के शिखर सम्मेलन के मौके पर ऑस्ट्रेलिया के प्रधानमंत्री श्री एंथनी अल्बनीज के साथ एक द्विपक्षीय बैठक में हिस्सा लिया। प्रधानमंत्री श्री मोदी ने प्रधानमंत्री अल्‍बनीज को चुनाव में उनकी जीत के लिए बधाई दी। दोनों नेताओं ने व्‍यापार और निवेश, रक्षा निर्माण, हरित हाइड्रोजन सहित अक्षय ऊर्जा ऊर्जा, शिक्षा, विज्ञान और प्रौद्योगिकी, कृषि अनुसंधान, खेल और जन-जन के बीच संबंधों सहित व्यापक रणनीतिक साझेदारी के तहत बहुआयामी सहयोग की समीक्षा की। दोनों प्रधानमंत्रियों ने द्विपक्षीय संबंधों में सकारात्मक गति को जारी रखने की अपनी इच्छा की पुष्टि की। प्रधानमंत्री ने ऑस्‍ट्रेलिया के प्रधानमंत्री को जल्‍दी से जल्‍दी भारत आने के लिए निमंत्रित किया।
प्रधानमंत्री ने राष्‍ट्रीय मतदाता दिवस पर निर्वाचन आयोग की सराहना की

प्रधानमंत्री श्री नरेन्‍द्र मोदी ने राष्ट्रीय मतदाता दिवस पर आज निर्वाचन आयोग की सराहना की। प्रधानमंत्री ने कहा, "राष्ट्रीय मतदाता दिवस हमारे लोकतांत्रिक ताने-बाने को मजबूत करने और चुनाव सुचारू ढंग से कराने के लिए निर्वाचन आयोग के उल्लेखनीय योगदान की सराहना करने का अवसर है। यह विशेष रूप से युवाओं में मतदाता पंजीकरण सुनिश्चित करने की आवश्यकता के बारे में जागरूकता फैलाने का भी दिन है"। एमजी/एएम/केपी
मंत्रिमंडल ने संचार क्षेत्र में सहयोग के लिए भारत और कम्‍बोडिया के बीच समझौता-ज्ञापन को मंजूरी दी

प्रधानमंत्री श्री नरेन्‍द्र मोदी की अध्‍यक्षता में मंत्रिमंडल ने संचार क्षेत्र में सहयोग के लिए भारत और कम्बोडिया के बीच समझौता-ज्ञापन को मंजूरी दे दी। समझौता-ज्ञापन पर मार्च, 2019 में कम्‍बोडिया में हस्‍ताक्षर किए गए थे। प्रभाव: इस समझौता-ज्ञापन से संचार क्षेत्र में भारत और कम्‍बोडिया के बीच आपसी समझ और द्विपक्षीय सहयोग को मजबूत बनाने में सहायता होगी।
प्रधानमंत्री ने देश भर में मनाये जा रहे त्‍योहारों पर लोगों को शुभकामनाएं दीं

प्रधानमंत्री श्री नरेन्‍द्र मोदी ने देश के अलग-अलग हिस्‍सों में मनाये जा रहे विभिन्‍न त्‍योहारों बैसाखी, वैशखादी, मसादी, बोहाग बिहु, पोएला बोएशाख विशु, महा विशुबा संक्रांति और पुथांदु के उल्लास भरे अवसर पर लोगों को शुभकामनाएं दी हैं। प्रधानमंत्री ने उम्‍मीद जताई है कि इन त्‍योहारों से मानव जाति के लिए सुख और समृद्धि का सूत्रपात होगा। प्रधानमंत्री ने कहा, ‘आगामी वर्ष लोगों, विशेष रूप से युवाओं की आकांक्षाओं को नया विस्‍तार दे और सभी के बीच सद्भाव एवं खुशी का प्रसार करे।’